钦定古今图书集成/明伦汇编/官常典/第487卷 > 韩擒
## 钦定古今图书集成/明伦汇编/官常典/第487卷 > 韩擒

按《隋书》本传：“擒字子通，河南东垣人也。后家新安。父
雄，以武烈知名，仕周，官至大将军、洛虞等八州刺史。
擒少慷慨，以胆略见称，容貌魁岸，有雄杰之表。性又
好书，经史百家皆略知大旨。周太祖见而异之，令与
诸子游集。后以军功，拜都督、新安太守，稍迁仪同三
司，袭爵新义郡公。武帝伐齐，齐将独孤永业守金墉”
城，擒说下之。进平范阳，加上仪同，拜永州刺史。陈人
逼光州，擒以行军总管击破之。又从宇文忻平合州。
高祖作相，迁利州刺史。陈将甄庆、任蛮奴、萧摩诃等
共为声援，频寇江北，前后入界，擒屡挫其锋，陈人夺
气。开皇初，高祖潜有吞并江南之志，以擒有文武才
用，夙著声名，于是拜为庐州总管，委以平陈之任，甚
为敌人所惮。及大举伐陈，以擒为先锋。擒率五百人
宵济，袭采石，守者皆醉，擒遂取之。进攻姑熟，半日而
拔，次于新林。江南父老素闻其威信，来谒军门，昼夜
不绝。陈人大骇，其将樊巡、鲁世真、田瑞等相继降之。
晋王广上状，高祖闻而大悦，宴赐群臣。晋王遣行军
总管杜彦，与擒合军步骑二万。陈叔宝遣领军蔡征
守朱雀航，闻擒将至，众惧而溃。任蛮奴为贺若弼所
败，弃军降于擒。擒以精骑五百直入朱雀门，陈人欲
战，蛮奴㧑之曰：“老夫尚降，诸军何事！”众皆散走。遂平
金陵，执陈主叔宝。时贺若弼亦有功，乃下诏于晋王
曰：“此二公者，深谋大略，东南逋寇，朕本委之，静地恤
民，悉如朕意。九州不一，已数百年，以名臣之功，成太
平之业，天下盛事，何用过此！闻以欣然，实深庆快。平
定江表，二人之力也。”赐物万段。又下优诏于《擒弼》曰：
“申国威于万里，宣朝化于一隅，使东南之民，俱出汤
火，数百年寇，旬日廓清，专是公之功也。高名塞于宇
宙，盛业光于天壤，逖听前古，罕闻其匹。班”师凯入，诚
知非远，相思之甚，寸阴若岁。及至京，弼与擒争功于
上前，弼曰：“臣在蒋山死战，破其锐卒，擒其骁将，震扬
威武，遂平陈国。韩擒略不交阵，岂臣之比？”擒曰：“本奉
明旨，令臣与弼同时合势，以取伪都。弼乃敢先期，逢
贼遂战，致令将士伤死甚多。臣以轻骑五百，兵不血
刃，直取金陵，降任蛮奴，执陈叔宝，据其府库，倾其巢
穴。弼至夕方扣北掖门，臣启关而纳之。斯乃救罪不
暇，安得与臣相比？”上曰：“二将俱合上勋。”于是进位上
柱国，赐物八千段。有司劾擒放纵士卒，淫污陈宫，坐
此不加爵邑。先是，江东有谣歌曰：“黄班青骢马，发自
寿阳涘。来时冬气末，去日春风始。”皆不知所谓。擒本
名豹，平陈之际，又乘青骢马，往反时节与歌相应，至
是方悟。其后突厥来朝，上谓之曰：“汝闻江南有陈国
天子乎？”对曰：“闻之。”上命左右引突厥诣擒前曰：“此是
执得陈国天子者。”擒厉然顾之，突厥惶恐，不敢仰视。
其有威容如此。别封寿光县公，食邑千户，以行军总
管屯金城，御备胡寇。即拜凉州总管。俄征还京，上宴
之内殿，恩礼殊厚。无何，其邻母见擒，门下仪卫甚盛。
有同王者，母异而问之，其中人曰：“我来迎王。”忽然不
见。又有人疾笃，忽惊走至擒家，曰：“我欲谒王。”左右问
曰：“何王也？”答曰：“阎罗王。”擒子弟欲挞之，擒止之曰：“生
为上柱国，死作阎罗王，斯亦足矣。”因寝疾，数日竟卒，
时年五十五。子世谔嗣。

===达奚长儒===按《隋书》本传，“长儒字富仁，代人也。祖俟，魏定州刺史。
父庆，骠骑大将军、仪同三司。长儒少怀节操，胆烈过
人。十五，袭爵乐安公。魏大统中，起家奉车都尉。周太
祖引为亲信。以质直恭勤，授大都督，数有战功，假辅
国将军，累迁使持节、抚军将军、通直散骑常侍。平蜀
之役，恒为先锋，攻城野战，所当必破之。除车骑大将”
军、仪同三司，增邑三百户。天和中，除渭南郡守，迁骠
骑大将军、开府仪同三司。从帝平齐，迁上开府，进爵
成安郡公，邑千二百户，别封一子县公。宣政元年，除
左前军勇猛中大夫。后与乌丸轨围陈将吴明彻于
吕梁，陈遣骁将刘景率劲勇七千来为声援，轨令长
儒逆拒之。长儒于是取车轮数百，系以大石，沉之清
水，连毂相次，以待景军。景至，船舰碍轮不得进。长儒
乃纵奇兵，水陆俱发，大破之，俘数千人，及获吴明彻。
以功进位大将军。寻授行军总管，北巡沙塞，卒与卤
遇，接战，大破之。高祖作相，王谦举兵于蜀，沙氐上柱
国杨永安扇动利、兴、武、文、沙、龙等六州以应谦，诏长
儒击破之。谦二子自京师亡归，其父长儒并捕斩之。
高祖受禅，进位上大将军，封蕲春郡公，邑二千五百
户。开皇二年，突厥沙钵略可汗并弟叶护及潘那可
汗众十馀万，寇掠而南，诏以长儒为行军总管，率众
一千击之，遇于周槃，众寡不敌，军中大惧。长儒慷慨，
神色愈烈，为卤所冲突，散而复聚，且战且行，转斗三
日，五兵咸尽，士卒以拳殴之，手皆见骨，杀伤万计，卤
气稍夺，于是解去。长儒身被五疮，通中者二，其战士
死伤者十八九。突厥本欲大掠秦、陇，既逢长儒，兵皆
力战，卤意大沮。明日，于战处焚尸，恸哭而去。高祖下
诏曰：“突厥猖狂，辄犯边塞，犬羊之众，弥亘山原。而长
儒受任北鄙，式遏寇贼，所部之内，少将百倍。以昼通
宵，四面抗敌，凡十有四战，所向必摧，凶徒就戮，过半
不反，锋刃之馀，亡魂窜迹。自非英威奋发，奉国情深，
抚御有方，士卒用命，岂能以少破众，若斯之伟。言念
勋庸，宜隆名器。可上柱国，馀勋回授一子。其战亡将
士，皆赠官三转，子孙袭之。”其年，授宁州刺史。寻转鄜
州刺史，母忧去职。长儒性至孝，水浆不入口五日，毁
悴过礼，殆将灭性，天子嘉叹。起为夏州总管、三州六
镇都将事。匈奴惮之，不敢窥塞，以病免。又除襄州总
管，在职二年，转兰州总管。高祖遣凉州总管独孤罗、
原州总管元褒、灵州总管贺若谊等，发卒备胡，皆受
长儒节度。长儒率众出祁连山，西至蒲类海，无卤而
还。复转荆州总管、三十六州诸军事。高祖谓之曰：“江
陵要害，国之南门，今以委公，朕无虑也。”岁馀卒官。谥
曰威。